ธ.กรุงเทพเปิดแลกธนบัตรที่ระลึกรอบใหม่ 25 ต.ค. นี้
ธนาคารกรุงเทพ เบิกธนบัตรที่ระลึก 84 พรรษา จากแบงก์ชาติ 8 แสนฉบับ พร้อมให้จ่ายแลกผ่านสาขาในเขตกรุงเทพและปริมณฑล 25 ต.ค.นี้
20 ต.ค. 2559

ธนาคารกรุงเทพ เบิกธนบัตรที่ระลึก 84 พรรษา จากแบงก์ชาติ 8 แสนฉบับ พร้อมให้จ่ายแลกผ่านสาขาในเขตกรุงเทพและปริมณฑล 25 ต.ค.นี้   ผู้สื่อข่าวรายงานว่า ธนาคารกรุงเทพ ได้ดำเนินการขอเบิกธนบัตรที่ระลึกจากธนาคารแห่งประเทศไทย (ธปท.) เพิ่มเติมอีกจำนวน 8 แสนฉบับ ซึ่งเป็นธนบัตรที่จัดทำขึ้นใน พ.ศ. 2554 เพื่อเฉลิมพระเกียรติพระบาทสมเด็จพระปรมินทรมหาภูมิพลอดุลยเดช เนื่องในโอกาสพระราชพิธีมหามงคลเฉลิมพระชนมพรรษา 7 รอบ 5 ธันวาคม 2554 เป็นธนบัตรที่ระลึกชนิดราคา 100 บาท โดยจ่ายแลกพร้อมแผ่นบรรจุในราคา 200 บาท ซึ่งรายได้ส่วนต่างได้นำขึ้นทูลเกล้าฯ ถวายเป็นที่เรียบร้อยแล้ว
ทั้งนี้ ธนบัตรที่ระลึกดังกล่าวจะเป็นจำนวนสุดท้ายที่มีอยู่ โดยธนาคารกรุงเทพจะเริ่มเปิดให้จ่ายแลกที่สำนักงานใหญ่ สาขาในเขตกรุงเทพ ปริมณฑล และต่างจังหวัดบางสาขา ในวันอังคารที่ 25 ตุลาคม 2559 จนกว่าธนบัตรที่มีอยู่จะหมด เพื่อให้ลูกค้าและประชาชนน้อมรำลึกถึงพระมหากรุณาธิคุณหาที่สุดมิได้